የስድስት ከተሞች የኤሌክትሪክ ማሻሻያ እና አዲስ ግንባታ ስራ ሊከናወን ነው
 – በ25 ከተሞችም የጸሐይ ኃይል ፕሮጀክቶችን ለመገንባት ታቅዷል አዲስ አበባ፡- ስድስት የክልል ከተሞችን
የኤሌክትሪክ ማስተላለፊያ መስመሮች የማሻሻል እና አዳዲስ ግንባታ ሥራ ሊያከናውን መሆኑን የኢትዮጵያ ኤሌክትሪክ አገልግሎት አስታወቀ።
በተጨማሪም በ25 ከተሞች የጸሐይ ብርሃን ኤሌክትሪክ አገልግሎት እንዲያገኙ ፕሮጀክት ተዘጋጅቷል። የኢትዮጵያ ኤሌክትሪክ አገልግሎት የኮርፖሬት
ኮሚዩኒኬሽን ዳይሬክተር አቶ መላኩ ታዬ ለአዲስ ዘመን እንደገለጹት፤ ጎንደር፣አዲግራት፣ ሀረር፣ ወላይታ ሶዶ፣ ደብረማርቆስ እና
ሻሸመኔ ከተሞችን ኤሌክትሪክ መስመር ማሻሻያ እና አዲስ ግንባታ ለማከናወን ዝግጅት ተጠናቋል። እንደ አቶ መላኩ ገለጻ፤በስድስቱ ከተሞች
የኤሌክትሪክ ኔትወርኮች ረጅም ዘመን ያገለገሉ በመሆናቸው ህብረተሰቡ አስተማማኝ የኤሌክትሪክ ኃይል አገልግሎት እያገኘ አይደለም፡፡
በየጊዜው የመብራት መቆራረጥ እና መጥፋት ስለሚያጋጥም የኔትወርክ ማሻሻያ እና አዲስ ግንባታዎች ማካሄድ እንደሚያስፈልግ ታምኗል።
በመሆኑም ከዓለም ባንክ እና ከኢትዮጵያ መንግሥት በተገኘ ከ2 ነጥብ 5 ቢሊዮን ብር በላይ ሥራውን ለማከናወን ዝግጅት ተደርጓል።
ከከተሞቹ የኤሌክትሪክ ማሻሻያ በተጨማሪ ደግሞ ከጸሐይ ኃይል የሚገኝ ኤሌክትሪክን ለህብረተሰቡ ለማዳረስ እቅድ ተይዟል። የኢትዮጵያ
ኤሌክትሪክ አገልግሎት የኦፍግሪድ ፕላኒንግ አቶ ሳሙኤል ሻውል በበኩላቸው እንደሚገልጹት፤ በጸሐይ ብርሃን አማካኝነት የሶላር ኤሌክትሪክ
አገልግሎት እንዲያገኙ ለ25 ከተሞች ፕሮጀክት ተዘጋጅቷል። ለከተሞቹ የጸሐይ ኃይል ኤሌክትሪክ ግንባታ ከአፍሪካ ልማት ባንክ
15 ሚሊዮን ዶላር የተገኘ ሲሆን ቀሪው አምስት ሚሊዮን ዶላር ደግሞ ስለሚያስፈልግ ባንኩ ተጨማሪ ገንዘብ እንዲሰጥ ውይይት እየተደረገ
ይገኛል።በእያንዳንዱ
ከተማ ሊገነባ ለታሰበው የጸሐይ ኃይል ማመንጫ የፀሐይ ብርሃን በማይኖርበት ወቅት ኤሌክትሪክ ኃይል የሚሰበስቡ ባትሪዎች የሚዘጋጁ
መሆኑን አመልክተዋል። በተጨማሪም ፕሮጀክቱ ተግባራዊ ለሚደረግባቸው አካባቢው የፀሐይ ኃይል በማይሰራበት ወቅት የሚያገለግሉ ጄኔሬተሮች
የሚገጠሙ መሆኑን አቶ ሳሙኤል ጠቁመው፤ አጠቃላይ የጸሐይ ኃይል ፕሮጀክት ግንባታው ገንዘቡ ከአፍሪካ ልማት ባንክ ከተለቀቀ በኋላ
በስድስት ወራት ውስጥ ይጠናቀቃል ተብሎ የሚጠበቅ መሆኑን አስረድተዋል። ከግንባታቸው በኋላም ኮንትራክተሮቹ ለሶስት ተጨማሪ ወራት
የጥገና እና የሙከራ ጊዜ የሚያሳልፉ ሲሆን፣ በአጠቃላይ ለግንባታው ዘጠኝ ወራት እንደሚያስፈልግ ዕቅድ ተይዟል። የኢትዮጵያ ኤሌክትሪክ አገልግሎት መረጃ እንደሚያሳየው፤ በአሁኑ ወቅት በአዲስ አበባ እና በዙሪያዋ በሚገኙ
ከተሞች እንዲሁም በተለያዩ ዋና የክልል ከተሞች የመስመር ማሻሻያ ሥራዎች እየተከናወኑ ሲሆን የኢትዮጵያ ኤሌክትሪክ አገልግሎት በአባወራና
እማወራ ደረጃ የተጠቃሚ ደንበኞች ቁጥር ሶስት ሚሊዮን ሲሆን የኤሌክትሪክ አገልግሎት ተጠቃሚዎች ቁጥር በየዓመቱ በ13 በመቶ እያደገ
ይገኛል።አዲስ ዘመን የካቲት 28 ቀን 2012 ዓ ም ጌትነት ተስፋማርያም